b'\n_START_ARTICLE_\nMu\xc4\x8deniki (A\xc5\xa1kerc)\n_START_SECTION_\nOkoli\xc5\xa1\xc4\x8dine nastanka\n_START_PARAGRAPH_\nA\xc5\xa1kerc je pri enaindvajsetih letih vstopil v mariborsko bogoslovje, ker se je tola\xc5\xbeil, da bo tam na\xc5\xa1el prilo\xc5\xbenost za razre\xc5\xa1evanje svojih verskih dvomov ob primerjanju tradicionalnega mi\xc5\xa1ljenja in spoznanj sodobne znanosti, a se je dvom le pove\xc4\x8dal. Med snovmi iz slovenske zgodovine, ki so mo\xc4\x8dno razvnemale A\xc5\xa1ker\xc4\x8devo ustvarjalno domi\xc5\xa1ljijo, je bilo tudi obdobje slovenske reformacije iz druge polovice 16. stoletja, saj je z uporabo te motivike v svojih pripovednih pesmih lahko izpovedal svoje misli o narodni prebuji, svobodoljubju in svobodoumju ter o socialni pravi\xc4\x8dnosti. Ob \xc5\xa1tudiju zgodovinskih virov in literature o slovenskem protestantizmu se mu je nabralo mnogo snovi, ki jih je uporabil najprej v pesnitvi Primo\xc5\xbe Trubar leta 1905 nato pa v pesmih za zbirko Mu\xc4\x8deniki. Najve\xc4\x8d je \xc4\x8drpal iz zgodovinske knjige Geschichte Krains, kjer je Avgust Dimitz na podlagi originalnih dokumentov in literature podrobno opisal zgodovinska dogajanja, zlasti razvoj protestantizma in za\xc4\x8detke slovenske knji\xc5\xbeevnosti. Branje Dimitza ga je napotilo tudi k Radiczevim in Hicingerjevim zgodovinskim razpravam, zlasti pa h knjigi hrva\xc5\xa1kega literarnega zgodovinarja Ivana Kostren\xc4\x8di\xc4\x87a Urkundliche Beitr\xc3\xa4ge zur Geschichte der protestantischen Literatur der S\xc3\xbcdslaven. \xc5\xbde v zgodovinski pesnitvi Primo\xc5\xbe Trubar je z motivi reformacije izrazil misli o narodnem prebujenju, svobodoljubju in socialni pravi\xc4\x8dnosti. Temu so sledili Mu\xc4\x8deniki, ki so neposreden plod negativnih ocen Primo\xc5\xbea Trubarja. Tu je A\xc5\xa1kerc \xc5\xa1e bolj poudaril vse tisto, kar je vedel, da bo kritike ogor\xc4\x8dilo. Pobudo mu je utegnil dati Tomin\xc5\xa1ek sam z izjavo o juna\xc5\xa1tvu protestantov, ki so zdr\xc5\xbeali v domovini. A\xc5\xa1kercu pa ni bilo toliko do poveli\xc4\x8devanja njihovih zaslug, ampak bolj do obto\xc5\xbebe njihovih zatiralcev, zato se je oprl na nekatera bolj ali manj zgodovinska imena iz protireformacije in jih opremil s svojo tendenco. V protestantih je videl prednike, za\xc4\x8detnike tistega, za kar se je boril tudi on sam. Borili so se za prevod biblije v sloven\xc5\xa1\xc4\x8dino in za opravljanje bogoslu\xc5\xbeja v ljudskem jeziku, ne v latin\xc5\xa1\xc4\x8dini. A\xc5\xa1kerca je skrbela zgodovinska resnica, da je bila slovenska reformacija, ki je vzbudila nastanek slovenske knji\xc5\xbeevnosti, pora\xc5\xbeena s strani protireformacije. A\xc5\xa1kerc si je prizadeval uporabo slovenskega jezika v javnem uradovanju, za slovenske \xc5\xa1ole od osnovne prek gimnazije do vseu\xc4\x8dili\xc5\xa1\xc4\x8da ter pomen ljudskih knji\xc5\xbenic in ljudskih univerz. A\xc5\xa1kerc je prevzel kar nekaj Trubarjevih idej: Trubar je menil, da je precej\xc5\xa1en del katoli\xc5\xa1ke ma\xc5\xa1e malikovanje \xe2\x80\x93 A\xc5\xa1kerc je iz istih razlogov tako na hitro ma\xc5\xa1eval, Trubar je menil, da Marije in svetnikov ni treba posebej \xc4\x8dastiti \xe2\x80\x93 A\xc5\xa1kerc je imel zaradi tega ve\xc4\x8dkrat te\xc5\xbeave, Trubar je pridigal zoper spoved \xe2\x80\x93 A\xc5\xa1kerc se je spovedovanja branil, Trubar se je boril proti vra\xc5\xbeeverju in proti izkori\xc5\xa1\xc4\x8danju ljudske lahkovernosti \xe2\x80\x93 A\xc5\xa1kerc prav tako.\n_START_SECTION_\nZgodovinske osebe v zbirki\n_START_PARAGRAPH_\nA\xc5\xa1kerc prete\xc5\xbeno upesnjuje zgodovinske osebe, resni\xc4\x8dne med njimi so Ferdinand II. Habsbur\xc5\xa1ki (Prolog, Na gradu Lan\xc5\xa1pre\xc5\xa1u, Gol\xc5\xa1ka legenda, Ferdinandov razglas), Karel II. Avstrijski (Prolog, Peter Kupljenik, Francesco Barbaro), Jurij Dalmatin (Jurij Dalmatin, Trije sodi, Trubarjeva smrt), Adam Bohori\xc4\x8d (Jurij Dalmatin, Trubarjeva smrt, Poslednji \xc5\xa1olski dan), Bo\xc5\xa1tjan Andrej\xc4\x8di\xc4\x8d (Trije sodi, V kr\xc4\x8dmi pri\xc2\xa0\xc2\xbbbelem medvedu\xc2\xab, Toma\xc5\xbe Hren v Velenju, Toma\xc5\xbea Hrena \xc4\x8dudo), Primo\xc5\xbe Trubar (Auto da f\xc3\xa9), Fleri\xc4\x8d (Fleri\xc4\x8d),Toma\xc5\xbe Hren (Prolog, Hren v cerkvi sv. Lizabete, Poslednji \xc5\xa1olski dan, Na gradu Lan\xc5\xa1pre\xc5\xa1u, \xc5\xa0kof Hren v Vinjem dolu, Kova\xc4\x8d Hren, Ana Znojil\xc5\xa1kova, Toma\xc5\xbe Hren in beri\xc4\x8di, Klara Javornikova, \xc5\xa0kofa Hrena smrt), Polydorus Montagnana (Legenda o Jurjevem klo\xc5\xa1tru), Peter Kupljenik (Peter Kupljenik), Jurij Bohinjec \xe2\x80\x93 s pravim priimkom Wohiniz (Jurij Bohinjec), Matija Gubec (Legenda o Novem klo\xc5\xa1tru, To\xc5\xbeba slovenskega ljudstva v protireformacijski dobi) in pa tudi manj znane Janez Znojil\xc5\xa1ek (Na gradu Lan\xc5\xa1pre\xc5\xa1u), Avgust Sa\xc5\xa1ki (Jurij Dalmatin), Urban Vurcnar \xe2\x80\x93 pravi priimek Wurtzer (Jurij Dalmatin), Maru\xc5\xa1a Medvedova (Skaka\xc4\x8di), Jerom Stopistran (Skaka\xc4\x8di), Matija Gole\xc5\xbe \xe2\x80\x93 pravo ime Luka (Skaka\xc4\x8d), pape\xc5\xa1ki nuncij Salvago (Skaka\xc4\x8di), Ilija Gregor\xc4\x8di\xc4\x8d (Ilija pred Jurjevim klo\xc5\xa1trom), Francesco Barbaro (Francesco Barbaro, \xc5\xbdupnik Lapicida), \xc5\xa1kof Teofil \xe2\x80\x93 pravo ime Theophil (Aleksandrijska knji\xc5\xbenica), predikant Dolnjak \xe2\x80\x93 s pravim imenom Hanns Dolnjak/Hanns Dolliansky/Johan Dolianski (Toma\xc5\xbe Hren v Velenju), Jurij Ma\xc4\x8dek (Gol\xc5\xa1ka legenda), Klara Javornikova \xe2\x80\x93 s pravim imenom Clara Jauernikhin (Klara Javornikova), Helena Bernardini (Helena Bernardinijeva), Janez Bernardini \xe2\x80\x93 tudi Janez Krstnik Gedenelli (Helena Bernardinijeva), \xc5\xa0tefan Dvornik \xe2\x80\x93 s pravim imenom Stefan Duornich (Legenda o Novem klo\xc5\xa1tru), Salvator Moscheni Pietro (Legenda o Novem klo\xc5\xa1tru), Bo\xc5\xa1tjan Bernat \xe2\x80\x93 s pravim imenom Stefan Bernath (Legenda o Novem klo\xc5\xa1tru), kmet Matev\xc5\xbei\xc4\x8d \xe2\x80\x93 s pravim imenom Mathias Mathousiz (Legenda o Novem klo\xc5\xa1tru), Matija Bergoma\xc5\xa1ki \xe2\x80\x93 s pravim imenom Matthias der Bergomaske (Legenda o Novem klo\xc5\xa1tru) ter nekatere izmi\xc5\xa1ljene Trubarjeva h\xc4\x8di Barbara (Jurij Dalmatin), patra Avgustinus in Innocentius (Legenda o Jurjevem klo\xc5\xa1tru), \xc5\xbeupnik Lapicida (\xc5\xbdupnik Lapicida), opatinja Suzana (Opatinja Suzana), Kamilo Suarda (Fleri\xc4\x8d), Muha Jo\xc5\xa1t (Na gradu Lan\xc5\xa1pre\xc5\xa1u), Peter Iskra (Kova\xc4\x8d Iskra), Florjan Kremenjak (Luteran Kremenjak), Ana Znojil\xc5\xa1ek (Ana Znojil\xc5\xa1kova), Katarina Pe\xc4\x8dovi\xc4\x8deva (Na gradu Lan\xc5\xa1pre\xc5\xa1u), Jurij Kozel (Ana Znojil\xc5\xa1kova), kmet Zagorjan in \xc5\xbeena Ana (Kmet Zagorjan in kelih), Martin Trtnik (\xc5\xa0kof Hren v Vinjem dolu) Ahasver (Ahasver ob grmadi), Kri\xc5\xa1tof Harar (Legenda o Kri\xc5\xbeki vasi) in pater Tit (Legenda o svetem pepelu, Jezuitov spremljevalec)._NEWLINE_\xc5\xa0kof Toma\xc5\xbe Hren se bori proti protestantski veri tako, da uni\xc4\x8duje njihove knjige in templje, naro\xc4\x8da umore luteranov. V pesmi \xc5\xa0kofa Hrena smrt je A\xc5\xa1kerc prikazal Hrenovo smrt kot moro. Nasprotnik Trubarja je bil \xc5\xa1e nad\xc5\xa1kof Francesco Barbaro, ki se je odpravil na deset mese\xc4\x8dno pot po slovenskih de\xc5\xbeelah, kjer je po\xc5\xbeigal slovenske knjige, biblije in pesmarice. Nasprotnik Trubarja je bil tudi Kamilo Suarda, ki je grozil ljudem, da jih bo zaprl, \xc4\x8de se ne odpovejo luteranstvu. Jurija Bohinca je \xc4\x8dakala smrt, ker je bral slovensko biblijo; Peter Iskra je bil privezan na sramotilni steber, ker se ni hotel pokoriti Hrenu in sprejeti drugo vero kot luteranstvo ter bil nato prisiljen zapustiti dom. U\xc4\x8ditelj Adam Bohori\xc4\x8d se bori za slovenski jezik in se v pesmi Poslednji \xc5\xa1olski dan z \xc5\xbealostjo poslavlja od u\xc4\x8dencev po ukazu Ferdinanda in Hrena, za katera je znanje Luciferjeva iznajdba. V pesmi Na gradu Lan\xc5\xa1pre\xc5\xa1u predikant Janez Znojil\xc5\xa1ek v sobi bere Dalmatinovo biblijo, ko jih preseneti novica, da prihaja sodnik Jo\xc5\xa1t Muha po Znojil\xc5\xa1ka. Sodnika so tako napili, da je Znojil\xc5\xa1ek imel dovolj \xc4\x8dasa, da pobegne. V pesmi "Ana Znojil\xc5\xa1kova" Ana, luteranka, tarna nad \xc5\xbeivljenjem. Jurij Kozel, pokoren Hrenu, ji da ponudbo, da je ne bo odvedel v je\xc4\x8do, \xc4\x8de se mu preda. Kozel ne sprejme Anine zavrnitve in plane na njo, ta ga v samoobrambi ubije. Florjan Kremenjak v pesmi Luteran Kremenjak hrabri ljudstvo, medtem ko kasneje v pesmi Luterana Kremenjaka pridiga na ulici o\xc4\x8dita ljudstvu njihovo nezvestobo in jih zmerja s su\xc5\xbenjih. V pesmi Luterana Kremenjaka testament je Kremenjak na smrtni postelji in govori sinu naj prebira evangelije ter naj ne odstopa od svojega, naj se bori za to kar je njegovo.'